stanford-oval/wikipedia huggingface dataset:
מחאת צדק לרפאל

מחאת צדק לרפאל החלה בעקבות דריסתו למוות של הילד רפאל אדנה בן הארבע. המפגינים מוחים כנגד האלימות המשטרתית, הגזענות והאפליה שחווים בני העדה האתיופית בישראל.
רקע

במאי 2023 דרסה קרול פסלר את רפאל אדנה בעת שנהגה ברכב פרטי, וכן את אחיו הגדול מתניה ואת סבו, בעת שחצו את שדרות בן-גוריון בנתניה. שלושתם נפצעו ורפאל נספה בזירת הדריסה. נהגת הרכב הפוגע הפקירה את הנפגעים והמשיכה בנסיעה מבלי להגיש עזרה או לדווח לרשויות על התאונה. למחרת הובאה בתה לחקירה במשטרה, הואיל וזו הייתה הבעלים הרשומה של הרכב. לאחר שהתברר שברכב נהגה קרול, התיק נגד ביתה נסגר. הפרקליטות ציינה כי בכוונתה להעמיד לדין את הנהגת בגין עבירת הפקרה, נוכח קשיים משפטיים בהאשמה בהריגה. הובהר כי על-פי ממצאי תיק החקירה, בוחני התנועה קבעו שהנהגת נהגה במהירות המותרת ולא יכלה להימנע מפגיעה באדנה.
לפי דיווח בעיתון "הארץ", במשטרה ובפרקליטות אף שקלו לחקור באזהרה את סבו של הילד לאור התנהלותו, אולם לאור הטרגדיה ו"הנסיבות המורכבות של המקרה" - כך לפי אחד המקורות - וכן לאור מדיניות התביעה שבמקרים דומים לא מעמידים לדין קרוב משפחה - הוחלט להימנע מכך.
הבדיות ברשת והמחאה

חרף ממצאי החקירה ובניגוד לעובדות, מנעד טענות בדויות החלו תופסות תאוצה ברשתות החברתיות. במסגרת הבדיות הפופולריות, נטען כי בתה של קרול היא זו שפגעה באדנה, אף שהחקירה העלתה שאין לה קשר לכך. עוד נטען כי קרול ובתה החליטו לשבש את החקירה, ולקחו את הרכב למוסך על מנת להסתיר את סימני התאונה. נגד המשטרה נטען כי זו גבתה עדות מהסבא רק לאחר חודש וחצי, וכי העלימה מצלמת אבטחה שתיעדה את התקרית. עוד נטען, בסתירה לבדיית הטיוח, כי המדינה נמנעה מלהגיש כתב אישום כנגד הבת בשל גזענות. טענות אלו קנו להן שביתה בקרב רבים, והדבר הביא לידי כך שאלמונים השחיתו את מרפאת השיניים של בתה של קרול.
המחאה פרצה בעקבות העיכוב בהגשת כתב האישום כנגד מבצעת הדריסה וסגירת התיק כנגד בעלת הרכב, בתה של הנהגת הדורסת. בין היתר טענה המשפחה כי החקירה לא הייתה יסודית, היו תצלומי אבטחה שלא נבחנו ועדים שלא נחקרו; כמו כן, טענה המשפחה כי הנהגת הדורסת ובתה פעלו לשבש הליכי חקירה.
ב-21 באוגוסט 2023 חסמו המפגינים את נתיבי איילון לתנועה בדרישה לטיפול נאות בתיק ומניעת אי-צדק, תוך שהם קוראים "צדק לרפאל". בתגובה, שוטרים השתמשו ברימוני הלם ומכוניות התזה כדי לפזר את קהל המפגינים ועצרו כעשרה מהם. במהלך ההפגנה נפגעו חמישה שוטרים, לרבות שוטר אחד שנדקר בכתפו. החשוד בדקירה, הסובל מסכיזופרניה, נעצר לאחר מספר ימים כשאיים ותקף עוברי אורח. נגד החשוד הוגש כתב אישום בגין ניסיון רצח ועבירות נלוות.
בתום ההפגנה ב-30 באוגוסט 2023 נחסמו נתיבי איילון ונרשמו עימותים עם כוחות המשטרה, לרבות יידוי אבנים. אחד השוטרים נפצע באורח קשה בראשו מחפץ חד שהושלך לעברו. זאת, על אף שמשפחתו של אדנה ביקשה מהמפגינים לפנות את איילון. חסימת הכביש פוזרה באמצעות רימוני הלם ופרשי משטרה, לאחר שאחד המפגינים נכווה מבקבוק תבערה שהושלך לעברו על ידי קטין. המשטרה נמנעה מהגשת טיפול רפואי למפגין הפצוע, שסבל מכוויות חמורות מדרגה שלישית, עד שהלה התפנה עצמאית לאחר עשרים דקות באמצעות אמבולנס. בהפגנה זו ניכרה התרחבות של המחאה מן המקרה הפרטי של רפאל לקריאה להכרה בעוולות נגד יוצאי אתיופיה. בעקבות גילויי האלימות ביקרה משפחת אדנה את השוטר הפצוע וגינתה יחד עם מובילי המחאה את המעשים האלימים. בעקבות המחאה הפרקליטות אישרה למשפחת אדנה לצפות במצלמות מזירת האירוע. את משפחת אדנה ייצגה עו"ד רוני אלוני סדובניק, שאושר לה לעיין בתיק החקירה בעניין בעלת הרכב. לטענת הפרקליטות הופץ פייק ניוז שגרם לליבוי האש.[דרוש מקור]
מסקנות החקירה

מסקנת חקירת המשטרה הייתה כי התאונה הייתה בלתי נמנעת, מאחר שסבם של הילדים ניסה לחצות את הכביש שלא במעבר חצייה, והחל לחצות את הכביש כאשר הרכב הפוגע היה במרחק מטרים ספורים ממנו. עוד עלה כי הסב ליווה את נכדיו בכביש דו כיווני, ובו שני נתיבים לכל כיוון ואי תנועה ביניהם (רח' בן-גוריון), והמהירות המותרת בו היא 60 קמ"ש. הסב ביקש לחצות את הכביש כאשר כל אחד משני הנכדים אוחז בידו, ולאחר שחצה עם נכדיו את שני הנתיבים הראשונים הוא ביקש להמשיך ולחצות את חלקו השני. באותו השלב, פסלר נהגה בנתיב השמאלי, ואדנה שהחזיק את יד שמאל של סבו, ירד ככל הנראה לכביש בהקדימו את סבו ואחיו ונפגע ממראת הצד. רפאל הוטח לדשא של אי התנועה ונפצע אנושות. פסלר טענה כי חשבה שפגעה ברוכב אופנוע, שהמשיך לנסוע לאחר הפגיעה, אך לבסוף הורשעה על-פי הודאתה בעבירת ההפקרה, ונקבע כי הייתה צריכה להבין שפגעה באדם.
בניגוד לבדיות שקנו להן שביתה ברשתות החברתיות, המשטרה גבתה את עדות הסב כבר ביום הראשון, ולאחר כחודש וחצי גבתה ממנו עדות נוספת. המשטרה הגיעה לביתה של פסלר לאחר יממה, כשסימני התאונה עדיין מופיעים על רכבה, בניגוד לטענות לניסיון טיוח מצדה או למחדל מצד המשטרה. מכיוון שהרכב היה רשום על שם ביתה של קרול, נלקחו השתיים לחקירה, אך זו העלתה כי רק האם קרול נהגה ברכב, בעוד שבתה הייתה בביתה. הן ממצאי החקירה והן מקורות עיתונאיים אימתו את גרסת האם לפיה נהגה לבדה ברכב, כולל תיעוד של הרכב מיום התאונה, איכונים סלולריים, ואף עדות שמסרה חברתה של קרול.
למרות הממצאים שחיזקו את גרסת האם, סגירת התיק נגד הבת היידי מחוסר אשמה הובילה להפצת טענות כאילו התיק כולו נסגר, או לחלופין שהמשטרה מחפה עליה בשל מעמדה. בפועל, החקירה העלתה שלבת אין כל קשר לפגיעה בילד, למעט העובדה שהרכב רשום על שמה.
בידי המשטרה תיעודים מ-11 מצלמות שנמצאות בסביבת האירוע, אך המצלמה שנמצאת סמוך לזירת התאונה לא קלטה את הפגיעה, אלא בעיקר את המתרחש מסביב. לאור הטענות על טיוח החקירה, במשטרה ובפרקליטות פרסמו הבהרה שאין כל מצלמה אחרת שקלטה את התאונה. עדת ראייה שטיילה עם כלביה סמוך לזירת התאונה ועדותה נגבתה ביום האירוע, סיפרה שראתה את הסב והנכדים עומדים על אי התנועה, וכשהסבה לרגע את מבטה מהם, הסתכלה שוב לאחר ששמעה רעש. לפי עדותה, היא ראתה את הסב עומד על אי התנועה ואת הילד הקטן שרוע על הדשא. עדותה חיזקה את עמדת בוחני התנועה לפיה אדנה נפגע מיד כשירד לכביש.
בבית המשפט

בחודש פברואר 2024 הורשעה קרול פסלר בבית המשפט לתעבורה בהפקרה לאחר פגיעה ("פגע וברח"), בהתאם להודאתה. בחודש מרץ 2024 ביטל בית המשפט את ההרשעה, אולם קבע כי "התנהלות הנאשמת וסנגורה מלמדת על ניסיון לניצול הפרוצדורה הפלילית על מנת לחמוק ממשפט צדק".
בחודש יולי 2024 נפתח מחדש משפטה של קרול פסלר בבית המשפט לתעבורה בפתח-תקווה, והחל שלב ההוכחות בעבירת הפקרה בתאונת פגע וברח.
הערות שוליים

↑   דיאא חאג׳ יחיא, הנהגת שדרסה למוות את רפאל אדנה הודתה והורשעה בהפקרתו, באתר הארץ, 19 בפברואר 2024
↑   יהושע (ג'וש) בריינר ודיאא חאג׳ יחיא, המשטרה והפרקליטות יבחנו מחדש מצלמות מזירת התאונה שבה נהרג רפאל אדנה, באתר הארץ, 27 באוגוסט 2023
↑  הדס גרינברג, שיחת הטלפון, התיעוד וההחלטה לסגור את התיק: פרטים חדשים מחקירת מות רפאל אדנה, באתר כאן – תאגיד השידור הישראלי, 21 באוגוסט 2023
↑  ארז הראל‏, אמו של רפאל עולה למתקפה: "הבן שלי נרצח, אין ראיה מי הייתה הדורסת", באתר וואלה, 28 באוגוסט 2023
↑  אלון חכמון, ‏הפרקליטות עונה לטענות במסגרת תיק החקירה על דריסתו של רפאל אדנה ז"ל, באתר מעריב אונליין, 23 באוגוסט 2023
1 2   יהושע בריינר, ברשתות החברתיות דיווחו על טיוח דריסה של בן ארבע שנהרג. ממצאי החקירה מראים אחרת, באתר הארץ, 23 באוגוסט 2023
↑  רענן בן צור, אמו של רפאל שנדרס למוות והופקר: "מסתירים את הדורסת, איפה הצדק?", באתר ynet, 28 באוגוסט 2023
↑  יהל פרג', ‏שוטר נדקר במהלך הפגנת המחאה על דריסתו והפקרתו של רפאל אדנה בן ה-4, באתר דבר העובדים בארץ ישראל, 23 באוגוסט 2023
↑  לירן לוי, נעצר החשוד בדקירת השוטר במחאת "צדק לרפאל": "החשד - ניסיון רצח", באתר ynet, 28 באוגוסט 2023
↑  לירן לוי, "איים על אישה ברחוב, תקף גבר שניסה לסייע לה": כך נעצר החשוד בדקירת השוטר במחאת "צדק לרפאל", באתר ynet, 29 באוגוסט 2023
1 2  רענן בן צור, גלעד מורג, מחאת "צדק לרפאל": המשפחה תוכל לערער על סגירת התיק נגד בת הנהגת הפוגעת, באתר ynet, 11 בספטמבר 2023
כתב אישום הוגש נגד המפגין שדקר שוטר במחאת "צדק לרפאל", באתר ynet, 11 בספטמבר 2023
↑  ארז הראל‏, "אדם אלים ומסוכן": הצעיר שדקר שוטר בהפגנת "צדק לרפאל" הואשם בניסיון רצח, באתר וואלה, 11 בספטמבר 2023
↑  אדם קוטב, לירן לוי, "נזקק לניתוח בראשו": שוטר נפצע קשה מחפץ חד בהפגנת "צדק לרפאל", באתר ynet, 31 באוגוסט 2023
↑  ציונה דסטה, ‏יממה לאחר העימותים בהפגנה: נעצר הצעיר שהשליך את בקבוק התבערה והתסיס את השטח בהפגנת "צדק לרפאל", באתר ‏מאקו‏, 31 באוגוסט 2023
↑
↑  https://www.facebook.com/permalink.php?story_fbid=pfbid02d8C7ibSkqJikSuZEysMQCS2R3Z3wz9811LT9vUhmaTAoJ2sopWwdEzs9DkXFw6FJl&id=100002890512765
↑   רן שמעוני, המפגינים לא מבקשים רק "צדק לרפאל", אלא גם צדק עבורם, באתר הארץ, 31 באוגוסט 2023
↑  יהל פרג', ‏אימו של רפאל אדנה ביקרה את הפצועים מההפגנה: "איננו מפלים בין אדם לאדם", באתר דבר העובדים בארץ ישראל, 31 באוגוסט 2023,מובילי מחאת 'צדק לרפאל' על השלכת בקבוק התבערה: "פשע שנאה", באתר עכשיו 14, 31 באוגוסט 2023
↑  יונתן רוה, הפרקליטות הזמינה את משפחתו של רפאל אדנה לצפות בתיעוד התאונה שבה נהרג, באתר כאן – תאגיד השידור הישראלי, 23 באוגוסט 2023
↑   ציוץ של פרקליטות המדינה ברשת החברתית אקס (טוויטר), 22 באוגוסט 2023
1 2   יהושע בריינר, ברשתות החברתיות דיווחו על טיוח דריסה של בן ארבע שנהרג. ממצאי החקירה מראים אחרת, באתר הארץ, 23 באוגוסט 2023
↑  מיכל בקשי, “צדק לרפאל”: הנהגת ביצעה “פגע וברח” הודתה והורשעה בהפקרה, באתר עכשיו 14, 19 בפברואר 2024
↑  אלחנן מזוז, דרמה בבית המשפט: בוטלה הרשעתה של דורסת רפאל אדנה ז”ל, באתר עכשיו 14, 29 במרץ 2024
↑  בית המשפט ביטל את הכרעת הדין של הנהגת שהודתה והורשעה בהפקרת הילד רפאל אדנה ז"ל בתאונה בנתניה, באתר ערוץ 7, 29 במרץ 2024
↑  רענן בן צור, נפתח מחדש משפט דריסת רפאל אדנה: "היא חתמה על הודאה, לא היו הסתייגויות", באתר ynet, 2 ביולי 2024
זיגבורג

זיגבורג (גרמנית: Siegburg) היא עיר במדינת נורדריין-וסטפאליה שבגרמניה. בשנת 2005 חיו בה כ-40,000 תושבים.
גאוגרפיה

זיגבורג, עיר המחוז של מחוז ריין-זיג (Rhein-Sieg), שוכנת על גדות נהר הזיג, אשר נשפך אל הריין כ-10 ק"מ מערבית לעיר. זיגבורג מרוחקת כ-10 ק"מ מבון וכ-25 ק"מ מקלן.
זיגבורג היא מרכז תיירותי משני באזור חבל הריין. במרכז העיר עשרות בניינים נאים מסוף המאה ה-19 ומתחילת המאה ה-20 אשר השתמרו בצורה טובה. עם זאת, סימן ההיכר של העיר הוא מנזר מיכאלסברג (Abtei Michaelsberg) הצבוע צהוב והשוכן על גבעה נישאה במרכז העיר. מהמנזר, הפתוח למבקרים ללא תשלום בכל שעות היממה, נשקף נוף נרחב של חבל הריין.
בית הכנסת והקהילה היהודית במקום נחרבו בשואה.
העיר הפכה ב-1969 לעיר מחוז.
ערים תאומות

פולין בולסלבייץ, פולין
צרפת נוז'אן-סור-מארן, צרפת
פורטוגל גוארדה, פורטוגל
טורקיה סלצ'וק, טורקיה
יוון אורסטיאדה, יוון
יפן יוזוואה, יפן
זליגמן בר

| --- | --- |

 לידה:  18 בספטמבר 1825 מוסבאך, הרפובליקה הפדרלית של גרמניה 
 פטירה:  31 במרץ 1897 (בגיל 71) ביבריך, הקיסרות הגרמנית 
 מדינה:  גרמניה 
 
זליגמן (יצחק בן אריה יוסף) בר (18 בספטמבר 1825 – 30 במרץ 1897) היה חוקר מסורה וד"ר לבלשנות יהודי גרמני, ממשיך דרכו של וולף היידנהיים בהפעלת בית הדפוס של רדלהיים, נודע בעיקר בזכות הוצאת סידור "עבודת ישראל" (רעדעלהיים תרכ"ח) ובו תיקוני נוסח ופירושי התפילות והפיוטים, אשר עד היום מהווים מקור לפירוש התפילה ולנוסחה.
קורות חיים

זליגמן בר נולד במוסבאך (כיום בויסבאדן) בשנת תקפ"ו (1825), ולמד אצל ר' שמואל איגשטטר. מפעל חייו לפני הפעלת בית הדפוס ברדלהיים היה בביבריך(גר'), ולאחר שבשנת ה'תקצ"ב נפטר וולף היידנהיים, ולא היה מי שיהדיר את הספרים ויסדרם לדפוס במשך זמן מה, עבר לרדלהיים. נפטר בביבריץ' כבן 72 בשנת תרנ"ז.
בית הדפוס בזמנו

בית הדפוס רדלהיים נוהל מהקמתו על ידי וולף היידנהיים, ולאחר פטירתו נקנה על ידי מ.(מנחם) לעהרבערגער. בזמנו של זליגמן בר בית הדפוס המשיך להוציא את הסידורים הישנים של רוו"ה, שהם בעיקר שפת אמת ושפה ברורה (שיצאו לאור פעם ראשונה בשנת תקס"ו), וכן את כל הספרים שבית הדפוס הוציא קודם זמנו של זליגמן בר. לאחר שמנחם נפטר בית הדפוס היה בבעלות י. לעהרבערגער בנו.
מפעל חייו

זליגמן בר ההדיר והוציא לאור בין השאר את הספרים "לקט הצבי" (תפילות ומנהגים אשר ינהגו בהם החסידים הפרושים), "תורת אמת" (על טעמי אמ"ת זכה להסכמה מאת רש"ר הירש) ו"תוצאות חיים" (תפילות חולים ומתים) וכן השקיע רבות בסידור הקינות, וכך התפרסם.זליגמן בר עבד בשיתוף פעולה עם הרבה מלומדים ותלמידי חכמים בתחום הההדרה ביניהם יום טוב ליפמן צונץ הרב אהרן פולד, הרב שמואל באנדי, הרב אליקים כרמולי, ואפילו שד"ל, ששלחו לו פירושים, ונתנו לו כתבי יד וסידורים נדירים.
מפעל חייו > חמישה חומשי תורה

זליגמן בר עמל שנים רבות בשביל לזקק ולדעת בדיוק מה היא הנוסחה המדויקת ביותר של התורה. באשר לערך עבודתו זו כתב הרב מרדכי ברויאר:
”חכם זה הוציא מהדורת מקרא "על פי המסורה", על-פי מיטב הכלים המדעיים שברשותו; וגדולי המדע של זמנו תמכו בו וסמכו עליו. אך היום כבר נתפרסם ונודע ברבים, שמהדורה זו היא מלאה טעויות ושיבושים, והיא מחוסרת כל ערך. ואחת הטעויות הגדולות של בר הייתה ההסתמכות היתרה על נוסחות הרד"ק... בניגוד לעדות כתבי-היד שהגיעו אלינו מידי חכמי המסורה של טבריה. וכן לא ייעשה.” יש לציין כי סדר הקריאות וההפטרות הנמצא במהדורה הלא חדשה של הסידור רינת ישראל מצולם מתוך סדר עבודת ישראל של זליגמן בר.
מפעל חייו > עבודת ישראל

עבודת ישראל או בשמו המלא "סדר עבודת ישראל כולל התפילות והברכות לכל השנה", יצא לשוק בשנת תרכ"ח. עבודת ישראל הוא גולת הכותרת של יצירת זליגמן בר. נוסח הסידור מוגה היטב, ומדויק יותר מכל הסידורים שהוציאו לפניו מתקני התפילות. בנוסף, לסידור נלווה "ביאור יכין לשון", המסביר מה המקור לקטע התפילה, לאמירתו, על איזה לשונות קדומים התפילה מתבססת (חשיפת ההרמזים שבתפילה), ומה הנוסח המקביל אצל הראשונים והגאונים השונים- מה שהופך את הסידור להיות מעין "מהדורה מדעית ביקורתית". הביאור מראה את בקיאותו הרבה של זליגמן בשפות: עברית, ארמית, גרמנית ויוונית; המסורה, התלמודים, המדרשים, סידורי הגאונים והראשונים, נוסחי ומנהגי העדות השונות, ספרי הלכה, היסטוריה ופילוסופיה, ובהקדמה לסידור מובאת ביבליוגרפיה רחבה. הדינים שנכתבו בסידור עברו עיון על ידי תלמיד חכם ומבוססים על מנהגי יהדות גרמניה, ונכתבו בלשון הקודש וגרמנית יהודית (יידיש מערבית) באותיות "צאנה וראנה". בסידור עבודת ישראל זליגמן הרשה לעצמו להחיל את כל השינויים והתיקונים בשונה משאר ספרי התפילות שהוציא, שם נמנע מלשנות הרבה, כנראה כדי שיתקבלו ללא התנגדות. הסידור זכה להסכמתו הנלהבת של מי שזליגמן החזיק ממנו ל"גדול הדור"- הרב שלמה זאב קליין מקולמאר. הוא הוציא פעמיים את סידור עבודת ישראל, פעם אחת כנוסח אשכנז ופעם אחת כנוסח פולין. בין שתי ההוצאות אין הבדל, רק שמעמוד 589 הוא כתב את הסליחות והפיוטים בנוסח שונה והוא מציין את זה כל שמונה עמודים בתחתית העמוד, ישנם הבדלים גם בעמודים 369–381 בסדר ההושענות. כל העותקים של המהדורה הראשונה אזלו מהר, הודות לפופולריות הרבה שזכו לה. מהדורות אחרות יצאו לאחר מכן על ידי בית הוצאת הספרים מ. להערבערגער ושות' (רדלהיים) בשני הנוסחים. בשנת תרצ"ז הוציאה הוצאת שוקן את הסידור בנוסח פולין ובשנת תשי"ז הסידור יצא גם בנוסח אשכנז. בשתי ההוצאות האחרונות הסידור יצא בשני גדלים שונים וכן עם ספר תהלים מוגה ע"פ זליגמן בצירוף הוראות לנגינת טעמי אמ"ת, ולוח של פרקים המיועדים לשבתות השנה ולמועדים מצוינים בסוף הסידור. בשנת תשע"ב יצא הסידור בשני הנוסחים בכרך אחד ובכרך השני נדפס הביאור יכין לשון בפני עצמו על ידי הוצאת מכון ירושלים. בסידורו הלך בדרך כלל כמו הנוסח המובא בסידורים שפת אמת ושפה ברורה שהוציא היידנהיים וכן בסידור ויעתר יצחק לר' יצחק סטנוב.
בגלל איכותם הגבוהה של הביאור והנוסח ב"סדר עבודת ישראל", מהדירים שונים של סידורים ומחזורים הכניסו צילומי דפים מעבודת ישראל לסידוריהם, ביניהם דניאל גולדשמידט, שלמה טל וסידור "אוצר התפילות".
שיטתו

זליגמן בר דגל בכך שהנוסחה הקדומה ביותר היא הנכונה והמדויקת ביותר, ולכן הוא מביא הרבה מקורות בדרך כלל. לעומת זאת, כנראה כדי לא לגרוף תגובות שליליות הוא לא הרבה לשנות את הנוסחה שקבע רוו"ה לפניו בסידורים "שפה ברורה" ו"שפת אמת". אם דקדוק השפה סתר את הנוסח העתיק, ואפילו העתיק ביותר - הוא הלך כדעת יצחק סטנוב (ואולי עשה זאת כהמשך לדרכו של הרוו"ה) כמו במקרה של ברכת "שלא עשני גוי" הוא כותב:”במנחות דף מ"ג ע"ב (והביאו הרי"ף והרא"ש בפרק ט' דברכות) הנוסחא שעשני ישראל, אמנם בתוספתא דברכות פרק ז' ר' יהודה אומר: ג' ברכות צריך אדם לברך בכל יום: שלא עשני גוי וכו' וכן גרסת רב עמרם והרמב"ם והאבודרהם והטור וכן בכל סידורים ישנים וראה מ"א לאורח חיים ס' ט"ו. אבל בעל "ויעתר יצחק" הרחיק תיבת "גוי" והעמיד במקומה "נכרי" ויפה תיקן כי אע"פ שהרגילו חז"ל לקרוא גוי לאיש אחר שאינו מישראל, וכמו שכתב הרד"ק בשרשים ערך גוי, מכל מקום (בכל זאת) בכל המקרא תבת גוי הוראתה כמו עם וגם לא יתכן להשתמש בה בדבור על איש אחד כאשר כבר העיר הראב"ע בפירושו לשמות כ"א ח'.אבל נכרי היא המילה הנכונה אם הכוונה על איש זר שאינו מישראל, ואנחנו חובתינו לסדר תפלותינו בלשון ברורה.” כאן אפשר לראות את השקפתו.
כמו כן, ניתן לראות שבתפילות שבת בקטע "וינוחו בה" הוא אינו משנה את הנוסח שטבעו "מתקני התפילות" אך מציין למטה את הנוסח הישן והכנראה נכון לדעתו; כך גם בנוסח ספירת העומר הוא מתחמק מלכתוב את הנוסח של הספירה עצמה מכיוון שסבר אחרת מהנהוג. מכאן רואים שמצד אחד חשש לשנות את הנוסח הקיים ומצד שני חשב שראוי לומר את הנוסח העתיק.
שיטתו > תגובותיו על המשיגים עליו

זליגמן בר דגל שמותר לו לשנות את המנהג לטובת הנוסח שלדעתו הוא הנכון וכך הוא כותב בהקדמתו לסידור:” ועתה אתה הקורא אם תמצא כה וכה בסדור זה תיבה או ניקוד כנגד הרגל קריאתך אל נא תבהל את פיך לקרוא עלי תועה תועה, אבל הביטה וראה בשולי העמוד... ותנוח דעתך. אמנם המקנאים הרגילים לערער על כל חדש שיראו בליי שום עליו עין בוחנת אם יטענו עלי במאמר "אל תשנו ממנהג אבותיכם", ואם יאמרו "מי הוא זה שיעיז פניו לשלוח יד בלשון התפלה לתקן ולחדש ולעשות את עצמו כדיין מכריע", ואם יאמרו... אשיבם דבר כי לא באתי לחדש מאומה רק לבאר ולתקן די והותר נשאר לי לבאר ולתקן. תדע כי היידנהיים בכל מה שזיקק את התפילה הוא בעצמו לא הונחה דעתו בסידורו והיה בחפצו להוציא עוד סידור חדש מתוקן בכל וכל ואף קרא את שמו הלכה ברורה...” ועוד כתב:”הן! החוקרים המבינים הנאמנים כי יבקרו את סידורי אשמח במשפטם משפט אמת, בידעי כי גם אם ימצאו ששכחתי דבר או נואלתי בדבר... אבל האנשים הקנתרנים המתחסדים בחלקלקות פיהם ורק און בקרבם הרואים כל נגעים חוץ מנגעי עצמם... אין לי חפץ באהבתם וגם שנאתם כאין נגדי..."”
שיטתו > שינויים שעשה

בקרב קהילות גרמניה עד ימינו משתמשים בעיקר בסידור "שפת אמת" (ע"פ הוראת החת"ס), מכיוון שהוא נחשב כסידור המדויק ביותר מבין כל סידורי אשכנז. סידור "שפת אמת" מביא פעמים רבות את נוסח פפד"ם. בשער הסידור כתוב: "מאת וואלף ב"ר שמשון ז"ל איש היידנהיים" אך דבר זה אינו מדויק. לאחר שיצא הסידור לאור בשנת תקס"ו יצא הסידור לאור בעוד כ-200 מהדורות עד היום, מהם ברדלהיים ומהם בערים אחרות כגון אופנבאך, זולצבאך(גר'), מיינץ וכו'. לאחר פטירת היידנהיים, כשזליגמן בר התחיל לההדיר ספרים בבית הדפוס הוא "שיפץ" את "שפת אמת" והסיר ממנו מספר שיבושים. המהדורות הנפוצות כיום של "שפת אמת", שהם מ-1956 ושל הוצאת בימ"ס גולדשמיט בזל(גר') מ-1989, הם לאחר השינויים.
| סידור | גרסה | נימוק | גרסה | נימוק |
| --- | --- | --- | --- | --- |
| "שפת אמת" הישן | "ברכו" שוא נח תחת הרי"ש | שכח כללי הדקדוק (עיין עבודת ישראל עמ' 76) | כי עם אדני החסד | כ"כ בכתב יד ומסר עליו קל"ד |
| "שפת אמת" החדש | "ברכו" חטף פתח תחת הרי"ש | כללי הדקדוק (עיין עבודת ישראל עמ' 66) | כי עם ה' החסד | כך המסורת והנוסח הרגיל, וכדי להשלים לקל"ד במזמור פ"ו ד' הדפיס שם אדנות |
| סידור | גרסה | עמוד | נימוק | גרסה | עמוד | נימוק | גרסה | עמוד | נימוק |
| --- | --- | --- | --- | --- | --- | --- | --- | --- | --- |
| שפת אמת | ושים חלקינו עמהם לעולם, ולא ניבוש. מעולם שמך | 44 39 | נוסח פולין (מ"פ) | ובשביעי רצית בו | 115 | המסורת | "בתשובה" אות בי"ת לא דגושה | 42 | המסורת |
| עבודת ישראל | ושים חלקינו עמהם, ולעולם לא ניבוש. מעולם הוא שמך | 94 84 | נוסח אשכנז (מ"א) | והשביעי רצית בו | 219 | גרסת יצחק סטנוב, כללי הדקדוק | "בתשובה" אות בי"ת דגושה | 90 | סידור משנת רפ"ז, כללי הדקדוק |
לקריאה נוספת

אילת קמינצקי, "סדר עבודת ישראל": שיטתו הדקדוקית של ר' יצחק זליגמן בער בההדרת הסידור, חיבור לשם קבלת תואר דוקטור בפילוסופיה, אוניברסיטת תל אביב, תשע"ח
מוכרת הגפרורים הקטנה

מוכרת הגפרורים הקטנה, איור מתוך ספר משנת 1900
מוכרת הגפרורים הקטנה (בדנית: Den Lille Pige med Svovlstikkerne) הוא סיפור קצר מאת הסופר הדני הנס כריסטיאן אנדרסן. הסיפור הוא דרמה על חלומות, תקווה ומוות של ילדה קטנה. הוא פורסם לראשונה בשנת 1845 ועובד למחזות וסרטים רבים.
עלילה

בלילה קר ומושלג, בערב חג המולד, מנסה ילדה ענייה למכור גפרורים ברחוב. 		הילדה ענייה מאוד, היא צועדת יחפה בקור ובשלג, רועדת כולה, ואף אין לה מעיל לכסות את עצמה. בידיה הקפואות והרועדות היא מחזיקה את הגפרורים ומציעה אותם למכירה, אך לשווא. האנשים ברחוב חולפים על פניה ואינם מבחינים בה. כל אחד מהם ממהר לשוב אל ביתו החמים, שם מחכה לו משפחתו סביב שולחן החג.
לילדה היה קר מאוד, אבל היא חוששת  לחזור הביתה, שכן אביה מכה אותה כשהיא לא מצליחה למכור גפרורים.
כשאיננה יכולה לסבול עוד את הקור, מצאה הילדה מסתור בפינת הרחוב, והחליטה להדליק גפרור אחד על מנת לחמם את עצמה. רק גפרור אחד, לא יותר. אלא שהעולם הנגלה לנגד עיניה כה יפה וקסום, שהיא מדליקה עוד גפרור, ועוד גפרור. לאור הגפרורים היא ראתה מספר חזיונות יפים, הכוללים בין היתר עץ חג המולד וארוחת חג המולד הנחגגת מסביב לשולחן בביתה של משפחה אוהבת ומאושרת. וכן חזיון של סבתה האהובה, המנוחה.  
היא הדליקה את שאר הגפרורים, זה אחר זה, על מנת להמשיך ולחוות את רגעי הפנטזיה היפים, עד שהסתיימו כולם. כשעלה הבוקר, עוברים ושבים מצאו את הילדה מתה, קפואה בפינת הרחוב, כשלידה פזורים הגפרורים השרופים.
כסיפורים אחרים של הנס כריסטיאן אנדרסן, גם סיפורה של מוכרת הגפרורים הקטנה מסתיים ללא "סוף טוב". הסיפור מתאר עוני קיצוני, בו לילדה קטנה אין נעליים והיא מסתובבת בשלג יחפה. בנוסף, מתואר בו ליבם הקפוא של העוברים ושבים, שאינם מבחינים במצוקתה של הילדה ומתעלמים ממנה בשרירות לב, עד למותה הטרגי.
כאשר עובד הסיפור לסרט של דיסני שונה סופו לסוף חיובי יותר ומלא תקווה.  בסרט של דיסני, כשהדליקה מוכרת הגפרורים את הגפרורים, היא ראתה חיזיון של סבתה, שהייתה האדם היחיד שהתייחס אליה באהבה ובטוב לב. היא הדליקה את שאר הגפרורים, זה אחר זה, על מנת לשמר את החיזיון של סבתה זמן ארוך ככל האפשר. בסרט של דיסני, 
לבסוף, כשנגמרו לה הגפרורים, מתה הילדה וסבתה לקחה את נשמתה לגן עדן, בו תמשיך לחוות את אותם חזיונות נפלאים.
עיבודים מאוחרים

סיפור "מוכרת הגפרורים הקטנה" של אנדרסן הפך לקלסיקה וזכה לתרגומים ועיבודים רבים בכל העולם.
גרסאות מודרניות שינו את סיומו של הסיפור, כך שסופו הפך לאופטימי. בשינוי המודרני הוכנסה לסיפור משפחה טובה שמצאה את הילדה ברחוב, כשהיא מחוסרת הכרה, ולקחה אותה לביתה. הילדה קיבלה אוכל, בגדים ומיטה חמה, וניצלה מהמצוקה והעוני.
ב-1999 עלה בישראל המחזמר "מוכרת הגפרורים הקטנה" בו שיחקו קרן שמש, גבי שושן, וזאב שמשוני. המחזה והשירים נכתבו בידי איילה קורקוס, בוים על ידי אבי מלכה, ועובד מוזיקלית בידי חזי גרוס.
הסיפור זכה לכמה עיבודים לקולנוע, ביניהם בסרט מצויר של וולט דיסני, שקיבל בשנת 2006 את פרס סרט האנימציה הטוב ביותר בפסטיבל סרטי האנימציה ה 17 בזאגרב.
בנוסף, הסיפור עובד לאופרה, וכן ליצירות תזמורתיות. בשנת 2008 קיבל 
המוזיקאי דייוויד לאנג (אנ') את פרס פוליצר למוזיקה על יצירתו "מוכרת הגפרורים הקטנה".
מיקה אהולה

| --- | --- |

 לידה:  13 בדצמבר 1974 המנלינה, פינלנד 
 פטירה:  15 בינואר 2012 (בגיל 37) ברצלונה, ספרד 
 מידע כללי
 מדינה:  פינלנד 
 ספורט
 ענף ספורט:  אנדורו 
 
מיקה אהולה (בפינית: Mika Ahola ;‏ 13 בדצמבר 1974 - 15 בינואר 2012) היה רוכב מרוצי אופנועי שטח פיני שהוכתר שלוש פעמים לאלוף העולם באנדורו.
אהולה זכה שבע פעמים באנדורו ששת הימים הבינלאומי עם נבחרת פינלנד. מתוכם, בשלושה מרוצים זכה בגביע אלוף האלופים כמנצח המרוץ בדירוג הכללי (בשנים 1999, 2000 ו-2001).
קריירה

אהולה החל להתחרות באליפות העולם באנדורו בשנת 1993 כשהוא רוכב בחסות הוסקוורנה בקטגוריית הנפח הקטנה (עד 125 סמ"ק 2 פעימות או 250 סמ"ק 4 פעימות) אך רק בשנת 1997, כשהוא רוכב בעבור חברת TM, החל להחשב כמתמודד רציני על תואר האליפות. בשנת 2000, שנתו האחרונה עם TM, סיים בקטגוריה הבינונית במקום השני בדירוג הכללי. בשנת 2001, כשהוא רוכב בעבור חברת VOR, סיים אהולה בקטגוריית הנפח הגדולה במקום השני, כשהוא מפסיד את תואר האליפות לאנדרה אריקסון בנקודה אחת בלבד (אמנם נרשמו לזכותו של אהולה שלושה ניצחונות יותר מלאריקסון, אך פרישה מהמרוץ בסבב השני שנערך בסלובקיה, עלתה לו בתואר האליפות).
לאחר שסיים את עונת 2002 ו-2003 במקום השני והשלישי (בהתאמה), חזר לזמן קצר להוסקוורנה ב-2004 וב-2005 (פעמיים מקום רביעי בדירוג הכללי בסוף העונה) וב-2006 חתם ב-HM Moto. בשנתו הראשונה עם היצרנית האיטלקית סיים אהולה במקום השני בקטגוריית ה-E2 מאחורי סאמולי ארו, רוכב KTM. בשנת 2007, לאחר שניצח בשבעה סבבים לאורך העונה והפסיד השתתפות בסבב אחד, זכה אהולה בתואר אליפות העולם כשהוא מקדים את סאמולי ארו ואת ג'וני אוברט, רוכב ימאהה. ב-2008 עבר אהולה להתחרות בקטגוריית E1 ושם זכה בתום העונה בתואר האליפות כשהוא מקדים את רוכב KTM איוואן סרבנטס.
בערב השנה החדשה של 2012 הודיע אהולה על פרישה ממרוצים, אולם מספר ימים לאחר מכן נפצע קשה בתאונה באזור ז'ירונה שבספרד וב-15 בינואר נפטר מפצעיו בבית חולים בברצלונה.
סיכום הישגים ב-WEC

| עונה | אליפות | קטגוריה | קבוצה | ניצחונות | מיקום בסוף העונה |
| --- | --- | --- | --- | --- | --- |
| 1993 | אליפות העולם באנדורו | 125 סמ"ק | הוסקוורנה | 0 | 10 |
| 1994 | אליפות העולם באנדורו | 125 סמ"ק | הוסקוורנה | 0 | 13 |
| 1995 | אליפות העולם באנדורו | 125 סמ"ק | הוסקוורנה | 0 | 15 |
| 1996 | אליפות העולם באנדורו | 125 סמ"ק | הוסקוורנה | 0 | 9 |
| 1997 | אליפות העולם באנדורו | 125 סמ"ק | TM | 5 | 2 |
| 1998 | אליפות העולם באנדורו | 250 cc | TM | 3 | 9 |
| 1999 | אליפות העולם באנדורו | 250 סמ"ק | TM | 1 | 3 |
| 2000 | אליפות העולם באנדורו | 250 סמ"ק | TM | 3 | 2 |
| 2001 | אליפות העולם באנדורו | 500 סמ"ק | VOR | 5 | 2 |
| 2002 | אליפות העולם באנדורו | 500 סמ"ק | VOR | 6 | 2 |
| 2003 | אליפות העולם באנדורו | 500 סמ"ק | VOR | 2 | 3 |
| 2004 | אליפות העולם באנדורו | E3 | הוסקוורנה | 0 | 4 |
| 2005 | אליפות העולם באנדורו | E3 | הוסקוורנה | 0 | 4 |
| 2006 | אליפות העולם באנדורו | E2 | HM MOTO | 2 | 2 |
| 2007 | אליפות העולם באנדורו | E2 | HM MOTO | 7 | 1 |
| 2008 | אליפות העולם באנדורו | E1 | HM MOTO | 9 | 1 |
| 2009 | אליפות העולם באנדורו | E1 | HM MOTO | 10 | 1 |